Ongeluk met Mahlobo-blouligmotor ondersoekDavid Mahlobo, minister van staatveiligheid (Mei 2015) Foto: GCIS) Die polisie ondersoek ŉ saak van strafbare manslag nadat ŉ man dood is in ŉ trompop botsing met die minister van staatsveiligheid se ampsmotor. “Die ongeluk het Woensdagmiddag omstreeks 14:30 op die R33 naby Amsterdam, Mpumalanga, plaasgevind,” het Joseph Mabuza, woordvoerder van die polisie, gesê. “ŉ Volkswagen Polo en ŉ Jeep het mekaar reg van voor getref. Die bestuurder van die Polo is oorlede.” Volgens Mabuza was minister David Mahlobo nie in die Jeep ten tyde van die ongeluk nie. Die bestuurder van die Jeep, die enigste persoon in die motor, is beseer. “Die polisie stel ondersoek. Die polisie ondersoek gewoonlik ŉ saak van strafbare manslag wanneer iemand in ŉ ongeluk oorlede is,” het hy verduidelik. Netwerk24 het berig die man wat oorlede is, is Herman van Schalkwyk, ŉ boer in sy 60’s.